***** ΑΠΟΦΑΣΗ ΤΗΣ ΕΠΙΤΡΟΠΗΣ της 8ης Οκτωβρίου 1984 που τροποποιεί την απόφαση 82/734/ΕΟΚ του Συμβουλίου όσον αφορά τον πίνακα των εγκαταστάσεων της Ελβετίας που έχουν εγκριθεί για την εισαγωγή νωπών κρεάτων στην Κοινότητα (84/490/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και του υγειονομικού κτηνιατρικού ελέγχου κατά την εισαγωγή βοοειδών και χοιροειδών ζώων και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 4 παράγραφος 1 και το άρθρο 18 παράγραφος 1 στοιχεία α) και β), την οδηγία 77/96/ΕΟΚ του Συμβουλίου της 21ης Δεκεμβρίου 1976 περί αναζητήσεως τριχινών κατά τις εισαγωγές από τρίτες χώρες νωπών κρεάτων που προέρχονται από χοιροειδή κατοικίδια (3), όπως τροποποιήθηκε τελευταία από την οδηγία 83/91/ΕΟΚ, και ιδίως το άρθρο 4, Εκτιμώντας: ότι ο πίνακας των εγκαταστάσεων της Ελβετίας που έχουν εγκριθεί για την εισαγωγή νωπών κρεάτων στην Κοινότητα καταρτίστηκε αρχικά με την απόφαση 82/734/ΕΟΚ του Συμβουλίου (4), όπως τροποποιήθηκε πρόσφατα με την απόφαση 83/422/ΕΟΚ της Επιτροπής (5)· ότι από τον συνηθισμένο έλεγχο που πραγματοποιήθηκε κατ' εφαρμογή του άρθρου 5 της οδηγίας 72/462/ΕΟΚ και του άρθρου 3 παράγραφος 1 της απόφασης 83/196/ΕΟΚ της Επιτροπής της 8ης Απριλίου 1983 σχετικά με τους επιτόπιους ελέγχους που πραγματοποιούνται στα πλαίσια του καθεστώτος που εφαρμόζεται στις εισαγωγές βοοειδών και χοιροειδών καθώς και νωπών κρεάτων προελεύσεως τρίτων χωρών (6), προέκυψε ότι σε ορισμένες εγκαταστάσεις το επίπεδο υγιεινής έχει υποστεί αλλαγές σε σχέση με τον προηγούμενο έλεγχο· ότι ο έλεγχος αυτός απέδειξε ότι ορισμένες εγκαταστάσεις ανταποκρίνονται στους γενικούς και ειδικούς όρους που καθορίζονται από την οδηγία 77/96/ΕΟΚ· ότι, κατά συνέπεια, δύναται να τους δοθεί η άδεια υποβολής σε εξέταση των νωπών χοιρείων κρεάτων που περιλαμβάνουν σκελετικούς μυς, για να απομονώσουν τα κρέατα που περιέχουν τριχίνες, ή της υποβολής σε επεξεργασία εν ψυχρώ, που εξασφαλίζει ότι οι ενδεχομένως υπάρχουσες τριχίνες στο κρέας θα καταστούν αβλαβείς· ότι είναι απαραίτητο, κατά συνέπεια, να τροποποιηθεί ο πίνακας των εγκαταστάσεων· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 82/734/ΕΟΚ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 8 Οκτωβρίου 1984.

[Source: multi_eurlex | Tokens: 2395]